text: HK Handel: Sænkelse af ølafgiften giver ingen arbejdspladser
  07 august 2015 kl. 04.36
  HK Handel mener ikke DF-forslag om en sænkelse af den danske ølafgift vil skabe arbejdspladser i detailhandlen.
  På TV SYD har vi flere gange kunne fortælle om Sønderjyske butikker, der har svært ved at konkurrere med grænsehandlen. Efter en rekordstor grænsehandel i juli gik Dansk Folkepartis skatteordfører, Dennis Flydtkjær, ud med forslaget om at kigge på afgiften på øl for at mindske grænsehandlen.
  Men nu melder HK Handel, der organiserer de butiksansatte i den danske detailbranche, at sådan en afgiftsnedsættelse ikke vil skabe flere arbejdspladser i de danske butikker.
  - Vi vil selvfølgelig rigtig gerne have så meget som muligt af den handel til at ligge på den danske side af grænsen, men erfaringerne viser bare, at afgiftsnedsættelser ikke har den store effekt. Til gengæld har den tidligere miljøminister, Kirsten Brosbøl, lavet en aftale om pant på tyske dåser, der endnu ikke er slået igennem, og det kommer til at have en større effekt end afgifterne, siger formand for HK Handel, Per Tønnesen, i en pressemeddelelse.
  